РЕПУБЛИКА СРБИЈА

ОПШТИНА АРАНЂЕЛОВАЦ

ОПШТИНСКА УПРАВА

Бр. 06-561/2022-01-4

22.09.2022. године

Аранђеловац

ОПШТИНСКОМ ВЕЋУ ОПШТИНЕ АРАНЂЕЛОВАЦ

34 300 Аранђеловац

ул. Венац Слободе 10

ПРЕДМЕТ: Достава Нацрта Одлуке о изменама и допунама Одлуке о Општинској управи општине Аранђеловац.

У прилогу овог дописа достављамо Вам Нацрт Одлуке о изменама и допунама Одлуке о Општинској управи општине Аранђеловац. Нацрт Одлуке израђен је у складу са Законом и општинским прописима и нормативно-правно је уређен. Одлука је израђена у складу са примедбама управног инспектора и усаглашена са важећим законским прописима.

Предлажемо да Општинско веће утврди предлог ове Одлуке и достави Скупштини општине Аранђеловац на разматрање и усвајање у складу са Статутом општине Аранђеловац.

НАЧЕЛНИК ОПШТИНСКЕ УПРАВЕ

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Негослав Петронијевић

НАЦРТ

На основу члана 59. став 1. Закона о локалној самоуправи („Службени гласник РС“, бр. 129/2007, 83/2014 - други закон, 101/2016 - други закон, 47/2018 и 111/2021) и члана 69. став 1. Статута општине Аранђеловац („Службени гласник општине Аранђеловац“, бр. 2/2019),

Скупштина општине Аранђеловац на седници одржаној \_\_\_\_.2022. године, донела је

О Д Л У К У

О ИЗМЕНАМА И ДОПУНАМА ОДЛУКЕ О ОПШТИНСКОЈ УПРАВИ ОПШТИНЕ АРАНЂЕЛОВАЦ

Члан 1.

У Одлуци о Општинској управи општине Аранђеловац („Службени гласник општине Аранђеловац“, бр. 2/2019) ( у даљем тексту: Одлука), члан 14. мења се и гласи:

„

Члан 14.

У оквиру Општинске управе образују се одељења као основне организационе јединице за вршење међусобно повезаних управних, стручних и других послова из одређене области.

Ради обједињавања истих или сличних послова који су међусобно сродни, успешнијег извршавања послова, пуне упослености и одговорности запослених у оквиру основних организационих јединица могу се образовати и унутрашње организационе јединице као одсеци и канцеларије.“

Члан 2.

Члан 15. Одлуке мења се и гласи:

„

Члан 15.

Одсеци и канцеларије из члана 15. ове Одлуке утврђују се Правилником о организацији и систематизацији радних места у Општинској управи, којим се ближе уређују називи и описи радних места, звања у којима су радна места разврстана, потребан број запослених за свако радно место, врста и степен образовања, радно искуство и други услови за рад на сваком радном месту у Општинској управи.

Правилник из претходног става је саставни део обједињеног Правилника о организацији и систематизацији радних места органа општине Аранђеловац, који усваја Општинско веће на предлог начелника Општинске управе.“

Члан 3.

Члан 17. Одлуке мења се и гласи:

„

Члан 17.

Основне организационе јединице Општинске управе су:

* Одељење за имовинско-правне односе, урбанизам, грађевинарство и стамбено-комуналне послове;
* Одељење за привреду и друштвене делатности;
* Одељење за општу управу и заједничке послове;
* Одељење за финансије и рачуноводство;
* Одељење за инспекцијске послове;
* Одељење за пореске послове;
* Одељење за инвестиције и јавне набавке;
* Одељење за скупштинске послове.

Кабинет председника општине Аранђеловац образује се као посебна организациона јединица.“

Члан 4.

После члана 17. Одлуке додаје се нови члан 17а. који гласи:

„

Члан 17а.

Председник општине посебном Одлуком оснива Службу буџетске инспекције, Службу интерне ревизије и Службу за енергетску ефикасност и енергетски менаџмент, које обављају послове предвиђене законским прописима на основу којих су основане.

На права, обавезе и одговорности запослених у службама из става 1. овог члана, примењују се прописи којима се уређују радни односи запослених у Општинској управи.“

Члан 5.

После члана 24. Одлуке додаје се нови члан 24а. који гласи:

„

Члан 24а.

Одељење за скупштинске послове обавља правне и друге стручне, организационе и административно-техничке послове за потребе Скупштине општине, председника општине, Општинског већа и свих сталних и повремених радних тела; обавља послове прикупљања свих података и документације неопходних за одржавање седница Скупштине и Општинског већа, врши анализу прикупљене документације и припремљених аката, припрема предлоге одлука из надлежности Већа, израђује одлуке по жалбама на првостепена решења органа управе и по потреби обавља друге стручне послове ради омогућавања несметаног рада општинских органа; прати прописе за које је надлежна локална самоуправа и иницира усаглашавање аката са новонасталим променама; врши израду нормативних и других аката које доноси Скупштина општине, председник општине и Општинско веће; врши стручне, организационе и административно-техничке послове за Скупштину општине, председника општине и Општинско веће који се односе на припрему седница (правно-техничку обраду материјала за седнице) и обраду аката и материјала са седница; чување изворних аката и докумената о раду Скупштине општине; председника општине и Општинског већа; вођење записника и евиденције о одржаним седницама; врши административне и стручне послове који се односе на представке и предлоге грађана, правних лица и других субјеката упућене Скупштини општине и Општинском већу; чува изворна документа о раду Скупштине и Општинског већа, води евиденцију о одржаним седницама органа, избору, именовањима и постављењима у органе, комисије и радна тела истих и врши послове припреме за објављивање аката у "Службеном гласнику општине Аранђеловац"; врши и друге послове у складу са законом, Статутом општине и општим актима.“

Члан 6.

Члан 26. Одлуке БРИШЕ СЕ.

Члан 7.

Члан 31. Одлуке мења се и гласи:

„

Члан 31.

Радом основних организационих јединица Општинске управе руководе руководиоци основних организационих јединица и то:

- радом Одељења руководилац Одељења,

Радом унутрашњих организационих јединица руководе руководиоци унутрашњих организационих јединица и то:

- радом Одсека - шеф Одсека

- радом Канцеларије – шеф Канцеларије.

Кабинетом председника општине Аранђеловац, као посебном организационом јединициом, руководи шеф Кабинета“

Члан 8.

У члану 32. Одлуке речи „са изузетком Стручне службе органа општине Аранђеловац“ БРИШУ СЕ.

Члан 9.

Члан 33. Одлуке мења се и гласи:

„

Члан 33.

Руководиоци основних организационих јединица Општинске управе, организују и обезбеђују њихов законит и ефикасан рад, старају се о правилном распореду послова на поједине унутрашње организационе јединице и запослене и старају се о испуњавању радних дужности запослених.

Руководиоци основних организационих јединица у извршавању послова из претходног става дужни су да се придржавају налога и упутстава начелника Општинске управе..

Руководиоци основних организационих јединица у извршавању послова одговарају начелнику Општинске управе.“

Члан 10.

Општинска управа је дужна да усклади Правилник о организацији и систематизацији радних места у Општинској управи са овом Одлуком у року од 60 дана од дана њеног ступања на снагу.

Члан 11.

Ова Одлука ступа на снагу осмог дана од дана објављивања у "Службеном гласнику општине Аранђеловац".

СКУПШТИНА ОПШТИНЕ АРАНЂЕЛОВАЦ

Бр. 06-\_\_\_/2022-01-3 од \_\_\_\_.2022. године

ПРЕДСЕДНИК СКУПШТИНЕ

Никола Обрадовић

Образложење

**1. Правни основ**

Правни основ за доношење ове Одлуке је члан 59. став 1. Закона о локалној самоуправи („Службени гласник РС“, бр. 129/2007, 83/2014 - други закон, 101/2016 - други закон, 47/2018 и 111/2021) и члан 69. став 1. Статута општине Аранђеловац („Службени гласник општине Аранђеловац“, бр. 2/2019), којима је прописано да Одлуку о Општинској управи доноси Скупштина општине на предлог Општинског већа.

**2. Разлози за доношење**

Циљ доношења ове Одлуке је усклађивање основних и посебних организационих јединица Општинске управе и њихово руковођење са позитивним законским прописима.

**3. Садржај Одлуке**

Чл. 1 – Овим чланом извршене су измене члана 14. Одлуке. Сада прописује да су основне организационе јединице одељења у оквиру којих се могу основати одсеци и канцеларије као посебне организационе јединице. Претходним чланом 14. је било прописано да се као основне организационе јединице могу основати службе и кабинет председника општине. Овакво решење је било прописано имајући у виду постојање Стручне службе органа општине Аранђеловац, док је кабинет председника важећим прописима предвиђено да се оснива као посебна а не као основна организациона јединица.

Члан 2. – Овим чланом је измењен члан 15. Одлуке и прописано је да се одсеци и канцеларије, као посебне организационе јединице, ближе уређују Правилником о организацији и систематизацији радних места. Претходно решење је предвиђало исто али за одсеке и самосталне извршиоце, што више није законска могућност јер се самостални извршиоци не могу предвидети наведеним Правилником.

Чл. 3. – Овим чланом прописују се основне организационе јединице – Одељења, као и посебна организациона јединица-Кабинет председника. Претходним чланом 17. који је овим чланом измењен, било је предвиђено постојање Стручне службе органа Општине док је сада та организациона јединица реорганизована у Одељење за скупштинске послове.

Члан 4. – Овим чланом додат је нов члан 17а. којим се прописује могућност формирања посебних служби у складу са законом.Због специфичности послова и законске подређености ових служби председнику општине, њихова област послва не може се поверити Општинској управи, већ се исте службе формирају посебном одлуком у складу са законом.

Члан 5. – Овим чланом додат је нов члан 24а. који детаљно прописује надлежности и област деловања Одељења за скупштинске послове ( претходно Стручна служба органа Општине).

Чл. 6. – Овим чланом брише се члан 26. који је прописивао надлежност и послове Стручне службе органа Општине.

Чл. 7., 8., 9. – Мења одредбе чланова 31., 32. и 33. Одлуке у делу који су предвиђали специфичност Стручне службе органа Општине. Наиме, претходним решењем руковођење Службом било је поверено секретару Скупштине општине Аранђеловац, по самој природи посла, међутим такво решење није више у складу са законом, те је стога и измењено и избачено из Одлуке.

Чл. 10. – Прописује обавезу усклађивања Правилника о организацији и систематизацији радних места са одредбама ове Одлуке у року од 60 дана од ступања на снагу исте.

**4. Финансијска средства**

За реализацију ове Одлуке нису потребна финансијска средства буџета општине Аранђеловац.

СТРУЧНА ОБРАДА:

Стручна служба органа општине

ПРЕДЛАГАЧ:

Општинско веће